ai4bharat/Pralekha huggingface dataset:
நுகர்வோர் நலன், உணவு மற்றும் பொது விநியோகம் அமைச்சகம்
துவரம் பருப்பு மற்றும் உளுத்தம் பருப்பின் விலையைத் தொடர்ந்து கண்காணிக்குமாறும் கையிருப்பு நிலைமைகளை சரிபார்த்து இருப்பு வரம்பு உத்தரவை மீறுவோருக்கு எதிராகக் கடுமையான நடவடிக்கை எடுக்குமாறும் மாநில அரசுகளை மத்திய அரசு கேட்டுக் கொண்டுள்ளது
மாநிலங்களில் துவரம் பருப்பு மற்றும் உளுத்தம் பருப்பின் இருப்பு நிலையையும் மாநில அரசுகளால் இருப்பு வரம்புகள் அமலாக்கம் பற்றியும் ஆய்வு செய்வதற்கான கூட்டம் இன்று  நடைபெற்றது. மாநில உணவு மற்றும் குடிமைப் பொருள்கள் வழங்கல் துறை, மத்திய கிடங்குக் கழகம், மாநில கிடங்குக் கழகங்கள் ஆகியவற்றின் அதிகாரிகள் கலந்து கொண்ட இந்தக் கூட்டத்திற்கு மத்திய நுகர்வோர் நலத்துறை கூடுதல் செயலாளர் திருமதி நிதி கரே தலைமை தாங்கினார். துவரம் பருப்பு மற்றும் உளுத்தம் பருப்பின் பதுக்கலைத் தடுக்கவும், இவை நுகர்வோருக்கு எளிதாகக் கிடைப்பதை உறுதி செய்யவும், அத்தியாவசியப் பொருட்கள் சட்டத்தின் கீழ் இவற்றுக்கான இருப்பு வரம்புகள் 2023 ஜூன் 2 அன்று நுகர்வோர் நலத்துறையால் நிர்ணயிக்கப்பட்டன.
இதன்படி, 2023 அக்டோபர் 31 வரை அனைத்து மாநிலங்கள் மற்றும் யூனியன் பிரதேசங்களில் மொத்த விற்பனையாளர்களுக்கான இருப்பு வரம்பு 200 மெட்ரிக் டன் என்றும் சில்லறை வியாபாரிகளுக்கான இருப்பு வரம்பு 5 மெட்ரிக் டன்னாகவும் நிர்ணயிக்கப்பட்டது. இவர்கள் தங்களின் இருப்பு நிலையை https://fcainfoweb.nic.in/psp என்ற இணையப் பக்கத்தில் அறிவிப்பதும் கட்டாயமாக்கப்பட்டுள்ளது.
இந்நிலையில், துவரம் பருப்பு மற்றும் உளுத்தம் பருப்பின் விலையைத் தொடர்ந்து கண்காணிக்குமாறும் கையிருப்பு நிலைமைகளை சரிபார்த்து இருப்பு வரம்பு உத்தரவை மீறுவோருக்கு எதிராகக் கடுமையான நடவடிக்கை எடுக்குமாறும் மாநில அரசுகளை மத்திய அரசு கேட்டுக் கொண்டுள்ளது.
துவரம் பருப்பின் கையிருப்பை மாநில அரசுகளுடன் இணைந்து கண்காணிக்க கூடுதல் செயலாளர் திருமதி நிதி கரே தலைமையிலான குழுவை நுகர்வோர் நலத்துறை கடந்த மார்ச் மாதம் நியமித்தது. தமிழ்நாடு, கர்நாடகா, மத்தியப்பிரதேசம், மகாராஷ்ட்டிரா மாநிலங்களின் பல்வேறு பகுதிகளுக்குப் பயணம் செய்து துவரம் பருப்பு மற்றும் உளுத்தம் பருப்பின் கையிருப்புப் பற்றிய கள நிலவரங்களை அறிவதற்கு 12 மூத்த அதிகாரிகளையும் நுகர்வோர் நலத்துறை நியமித்துள்ளது.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும் https://pib.gov.in/PressReleasePage.aspx?PRID=1932392
-----
AD/SMB/KPG/GK
(Visitor Counter : 113
சுகாதாரம் மற்றும் குடும்ப நலத்துறை அமைச்சகம்
கொரோனா பரவலை முன்னிட்டு உயிர் காக்கும் மருந்துகள் இருப்பு குறித்து மத்திய சுகாதாரத்துறை அமைச்சர் திரு மன்சுக் மாண்டவியா மருந்து நிறுவனங்களிடம் ஆய்வு
மத்திய சுகாதாரம் மற்றும் குடும்ப நலத்துறை & ரசாயனம் மற்றும் உரங்கள் துறை அமைச்சர் திரு மன்சுக் மாண்டவியா, கொரோனா பெருந்தொற்று சில நாடுகளில் வேகமாக பரவி வருவதையடுத்து உயிர் காக்கும் மருந்துகளின் இருப்பு மற்றும் கொரோனா மேலாண்மை மருந்துகள் மற்றும் கருவிகள் தயாரிப்பு குறித்து மருந்து நிறுவனங்களிடம் காணொலி காட்சி வாயிலாக இன்று ஆய்வு மேற்கொண்டார்.
கொரோனா பெருந்தொற்றின்போது மருந்து நிறுவனங்களின் பங்கு குறித்து மத்திய அமைச்சர் பாராட்டினார். இந்தியாவின் வலுவான மருந்து துறையின் வலிமையால் நமது உள்நாட்டு தேவைகளை பூர்த்தி செய்ததோடு 150 நாடுகளுக்கு மருந்துகளை ஏற்றுமதி செய்துள்ளோம். இவற்றை தரத்தில் எந்த குறைவில்லாமலும் அதே நேரத்தில் விலையை உயர்த்தாமலும் இந்த சாதனை மேற்கொள்ளப்பட்டன என்றும் அவர் தெரிவித்தார்.
மேலும் சர்வதேச விநியோக சங்கிலியின் போக்கை தொடர்ந்து கண்காணிக்குமாறு மருந்து நிறுவனங்களை அமைச்சர் கேட்டுக் கொண்டார். மேலும் கொரோனா மேலாண்மைக்கான உயிர் காக்கும் மருந்துகள் தயாரிப்பு, இருப்பு மற்றும் சில்லறை வணிக அளவில் விநியோக சங்கிலி ஆகியவற்றை துல்லியமாக கண்காணிக்குமாறு அவர் கேட்டுக் கொண்டார்.
சரியான நேரத்தில் ஆய்வு கூட்டத்தை நடத்திய மத்திய அமைச்சருக்கு மருந்து நிறுவனங்கள் பாராட்டு தெரிவித்து ஆதரவை தொடர்ந்து வழங்குவதாக தெரிவித்தன. மேலும் கொரோனா மருந்துகள் விநியோக சங்கிலியை பராமரிப்பதற்கான நம்பிக்கையை அவர்கள் வெளிப்படுத்தினர். இந்த கூட்டத்தில் மத்திய சுகாதாரச் செயலர் திரு ராஜேஷ் பூஷன், மருந்துத் துறை செயலாளர் செல்வி எஸ். அபர்ணா மற்றும் பல்வேறு மருந்து நிறுவன பிரதிநிதிகள் கலந்து கொண்டனர்.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 202.33 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 202.33 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 5.08 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1857685
மத்திய அமைச்சரவை
பி.எஸ்.எல்.வி. மார்க் III தொடர் திட்டம் கட்டம் 6க்கு அமைச்சரவை ஒப்புதல் முப்பது பி.எஸ்.எல்.வி. செலுத்து வாகனங்கள் செயல்படுத்தப்படும்
பிரதமர் திரு. நரேந்திர மோடி தலைமையில் இன்று நடைபெற்ற மத்திய அமைச்சரவை கூட்டம் பி.எஸ்.எல்.வி.  தொடர் திட்டத்திற்கும் இந்த திட்டத்தின் கீழ் முப்பது பி.எஸ்.எல்.வி. செலுத்து வாகனத்திற்கு நிதி ஒதுக்கீடு செய்யவும் ஒப்புதல் அளித்தது.
பூமி கண்காணிப்புக்கான செயற்கைக் கோள்கள், வழிகாட்டுதல் மற்றும் விண்வெளி அறிவியலுக்கான செயற்கை கோள் தேவைகளையும் இந்த திட்டம் எதிர்கொள்ளும். இந்திய தொழில்துறையில் உற்பத்தி தொடருவதையும் இது உறுதிப்படுத்தும்.
இதற்கான மொத்த நிதி தேவை ரூ. 6131.00 கோடியாக இருப்பதுடன் முப்பது பி.எஸ்.எல்.வி. செலுத்து வாகனங்களின் செலவு, அத்தியாவசிய வசதி விரிவாக்கம், திட்ட மேலாண்மை மற்றும் செலுத்து இயக்கம் ஆகியவை இதில் அடங்கும்.
பெரும் தாக்கம்:
பி.எஸ்.எல்.வி. ராக்கெட் செயல்திறன் பூமி கண்காணிப்பு, பேரிடர் நிர்வாகம், வழிகாட்டுதல் மற்றும் விண்வெளி அறிவியல் ஆகியவற்றுக்கான செயற்கை கோள்களை அனுப்புவது ஆகியவற்றில் நாட்டை தன்னிறைவு பெற்றதாக ஆக்கும். இந்த பி.எஸ்.எல்.வி. தொடர் திட்டம் தேசத்தின் தேவைகளுக்கான இதுபோன்ற செயற்கைக் கோள்களை செலுத்துவதில் திறன் மற்றும் தன்னிறைவை நீட்டிக்கும்.
இந்த பி.எஸ்.எல்.வி. தொடர் திட்டம் – கட்டம் 6 ஆண்டுக்கு எட்டு செயற்கைக் கோள்களை விண்ணுக்கு அனுப்பும் தேவையை பூர்த்தி செய்யவும் இந்தியத் தொழில் துறையின் அதிகபட்ச பங்களிப்பை ஏற்படுத்தும். இந்த செலுத்து வாகனங்கள் அனைத்தும் 2019-2024ல் நிறைவடையும்.
இந்த திட்டம் பூமி கண்காணிப்பு, வழிகாட்டுதல் மற்றும் விண்வெளி அறிவியல்களுக்கான செயற்கை கோள்கள் ஏவப்பட வேண்டிய தேவையை எதிர்கொள்ளும். இந்திய தொழில்துறையின் உற்பத்தி தொடருவதையும் இது உறுதி செய்யும்.
பி.எஸ்.எல்.வி. தொடர் திட்டம் 2008ம் ஆண்டு முதன்முதலில் ஒப்புதல் அளிக்கப்பட்டு நான்கு கட்டங்கள் இதுவரை நிறைவு பெற்று ஐந்தாவது கட்டம் 2017-20 ஆண்டின் இரண்டாவது காலாண்டில் நிறைவடையும் என எதிர்பார்க்கப்படுகிறது. 6-வது கட்டத்திற்கான ஒப்புதல் 2019-20 3வது காலாண்டில் இருந்து 2023-24 முதல் காலாண்டு வரையிலான காலகட்டத்தில் செயற்கைக் கோள்கள் இயக்கத்திற்கு உதவும்.
பின்னணி:
சூரிய சுற்றுவட்டப்பாதை, பூமி சுற்றுவட்டப்பாதை மற்றும் பூமிக்கு நெருக்கமான பூமி சுற்றுவட்டப்பாதையில் செயற்கைக் கோள்களை நிலைநிறுத்துவதற்கு ஏற்ற வாகனமாக பி.எஸ்.எல்.வி. உருவெடுத்துள்ளது. சமீபத்தில் 2018 ஏப்ரல் 12ம் தேதி பி.எஸ்.எல்.வி. சி41 வெற்றிகரமாக செலுத்தப்பட்டதைத் தொடர்ந்து பி.எஸ்.எல்.வி. மூன்று வளர்ச்சி மற்றும் நாற்பத்தி மூன்று செயல் செலுத்துவாகனங்களை நிறைவு செய்திருப்பதுடன், ஏவப்பட்ட நாற்பத்தியோரு வாகனங்களும் வெற்றி பெற்றுள்ளன. பி.எஸ்.எல்.வி. தன்னை ஒரு தேசிய செயற்கைக் கோள்களுக்கான உந்து சக்தியாக நிலைப்படுத்திக் கொண்டிருப்பதுடன், விரைவில் வர்த்தக ரீதியான வாய்ப்புக்களையும் எதிர்கொள்ளும்.
தகவல் மற்றும் ஒலிபரப்பு அமைச்சகம்
நியூஸ் ஆன் ஏர் வானொலி நேரலை செயலியின் பயன்பாட்டில் நாட்டிலேயே சென்னை 4-வது இடம்
‘நியூஸ் ஆன் ஏர்’ செயலி மூலம் ஒலிபரப்பப்படும் அகில இந்திய வானொலி நிகழ்ச்சிகளை ஜெய்ப்பூர் மற்றும் பாட்னாவில் உள்ள இளைஞர்கள் விரும்பி கேட்கிறார்கள். இந்த நகரங்களில் உள்ள அகில இந்திய வானொலி நேரலை நேயர்களில் 60 சதவீதத்தினர் 18 முதல் 45 வயதினர் ஆவார்கள். முக்கிய நகரங்களுக்கான நியூஸ் ஆன் ஏர் தரவரிசை அளவீடுகளில் இது ஒரு புதிய மற்றும் சுவாரசியமான விஷயமாகும்.
அகில இந்திய வானொலியின் மராத்தி ஒலிபரப்பைத் தவிர, கன்னட மற்றும் இந்தி நிகழ்ச்சிகளும் புனேவில் விரும்பி கேட்கப்படுவதால், புனே ஒரு பன்முக கலாச்சாரம் கொண்ட மாநகரமாக இருப்பது தெளிவாகிறது.
நியூஸ் ஆன் ஏர் விரும்பி கேட்கப்படும் முதல் பத்து நகரங்களாக புனே, பெங்களூரு, ஹைதரபாத், சென்னை, மும்பை, தில்லி என்சிஆர், எர்ணாகுளம், ஜெய்ப்பூர், அகமதாபாத் மற்றும் பாட்னா ஆகியவை உள்ளன.
அதிகமாக விரும்பி கேட்கப்படும் நிலையங்களில் அகில இந்திய வானொலி கொடைக்கானல் ஏழாவது இடம் பிடித்துள்ளது. சென்னையை பொருத்தவரை நியூஸ் ஆன் ஏர் நிகழ்ச்சிகளை கேட்பவர்களில் 7 சதவீதம் பேர் 18 முதல் 24 வரையிலான வயதினராகவும், 14 சதவீதம் பேர் 25 முதல் 34 வரையிலான வயதினராகவும், 12 சதவீதம் பேர் 35 முதல் 44 வரையிலான வயதினராகவும், 18 சதவீதம் பேர் 45 முதல் 54 வரையிலான வயதினராகவும் உள்ளனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1740660
கலாசாரத்துறை அமைச்சகம்
தேசிய பெண் குழந்தைகள் தினத்தை கொண்டாடுவதற்காக விடுதலையின் அமிர்தப் பெருவிழாவின் கீழ் கோலத் திருவிழாவை கலாச்சார அமைச்சகம் நடத்தியது
இந்தியாவின் 75-வது சுதந்திர தினத்தை குறிக்கும் வகையில் விடுதலையின் அமிர்தப் பெருவிழாவை நாடு கொண்டாடுகிறது. இதனை முன்னிட்டு நாடு முழுவதும் பல்வேறு நிகழ்ச்சிகளுக்கு ஏற்பாடு செய்யப்பட்டுள்ளது.
கொண்டாட்டங்களின் ஒரு பகுதியாக, ‘உமாங் ரங்கோலி உத்சவ்’ எனும் வண்ணமிகு கோல நிகழ்ச்சிக்கு 24 ஜனவரி 2022 அன்று கலாச்சார அமைச்சகம் ஏற்பாடு செய்தது.
இன்று தேசிய பெண் குழந்தைகள் தினம் என்பதால், அதை குறிக்கும் வகையில் கோலத் திருவிழாவை கலாச்சார அமைச்சகம் நடத்தியது. பெண் சுதந்திரப் போராளிகள் அல்லது நாட்டின் முன்மாதிரி பெண்களின் பெயர்களை தாங்கியுள்ள சாலைகள் மற்றும் சதுக்கங்களில் ரங்கோலி அலங்காரங்களை பங்கேற்பாளர்கள் வரைந்தனர்.
19 மாநிலங்களில் உள்ள 70-க்கும் மேற்பட்ட இடங்களில் ரங்கோலி அலங்காரங்கள் செய்யப்பட்டன. முற்போக்கான இந்தியாவின் பயணத்தில் பெண்களின் பங்களிப்பைப் பாராட்டுவதற்காக ‘பெண் குழந்தைகள் தினம்’ மற்றும் ‘விடுதலையின் அமிர்தப் பெருவிழா’ ஆகியவற்றை இந்த நிகழ்வு ஒன்றாகக் கொண்டாடியது.
சுதந்திர இந்தியாவை அடைய போராடிய விடுதலை வீரர்களின் குடும்பத்தினரும் இந்நிகழ்வில் கலந்து கொண்டனர். பல்வேறு பல்கலைக்கழகங்கள் மற்றும் பள்ளிகளின் மாணவர்களும் பங்கேற்றனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1792236
சட்டம் மற்றும் நீதித்துறை அமைச்சகம்
மாவட்ட, சார்நிலை நீதிமன்றங்கள் இணையதளம் மூலம் இணைப்பு
நாடெங்கும் உள்ள மாவட்ட மற்றும் சார்நிலை நீதிமன்ற வளாகங்கள் அனைத்தையும் இணையதள அகன்ற வலைப்பின்னல் மூலம் இணைப்பது, மின்னணு நீதிமன்ற இயக்க திட்டத்தின் 2-வது கட்டத்தில்  முக்கியமான பகுதியாக அமைந்துள்ளது. உச்சநீதிமன்றத்தின் மின்னணு குழு வழிகாட்டுதலின் கீழ் மின்னணு நீதிமன்றங்கள் கூட்டம் குறிப்பிடத்தக்க முன்னேற்றத்தை அடைந்துள்ளது. நாட்டின் 16,089 மாவட்ட மற்றும் சார்நிலை நீதிமன்றங்கள் கணிமயமாக்கப்பட்டுள்ளன. இவற்றில் தகவல் மென்பொருள்கள் மற்றும் வன்பொருள்கள் உள்பகுதி கட்டமைப்பு ஆகியன ஏற்படுத்தப்பட்டுள்ளன. இதனையடுத்து நீதித்துறை தகவல் தொடர்பு தொழில்நுட்ப வசதி பெற்றதாக மாறியுள்ளது. நீதி பரிபாலன அமைப்பில் இதனால் திறன் மேம்பட்டு வெளிப்படைத்தன்மை மிகுந்த செயல்பாடு உருவாகி உள்ளது.
ரூ.167 கோடி மதிப்பிலான பெருமைமிகு மின்னணு நீதிமன்றங்கள் வேன் திட்டப் பணிகளை மத்திய நீதித்துறை பிஎஸ்என்எல் நிறுவனத்திற்கு வழங்கி உள்ளது. இந்த திட்டத்தில் 2992 மாவட்ட மற்றும் சார்நிலை நீதிமன்ற வளாகங்களில் வேன் கட்டமைப்பு உருவாக்கப்படும். இதில் எந்தவிதமான இணைப்புகளும் அற்ற 547 நீதிமன்ற வளாகங்களும் அடங்கும். இந்தியா முழுவதிலும் வேன் திட்ட முன்னேற்றத்தை ஏற்கனவே நிர்ணயிக்கப்பட்ட கால இலக்குகளுடன் இணைத்து கண்காணிப்பதற்காக ஆன்-லைன் கண்காணிப்பு அமைப்பு ஒன்றை தேசிய தகவலியல் மையம் நேற்று  தொடங்கி உள்ளது.
மின்னணு நீதிமன்றங்கள் திட்டத்தின் கீழ் 458 இணைப்புகள் ஏதுமற்ற மாவட்ட மற்றும் துணை நீதிமன்றம் குறித்த சாத்தியக் கூறு ஆய்வுகளை பிஎஸ்என்எல் நிறுவனம் நிறைவு செய்துள்ளது. பிஎஸ்என்எல் நிறுவனத்திற்கான தெளிவான படிகள், இலக்குகள், காலவரையறை, முடிக்க வேண்டிய பணி ஆகியவற்றை கொண்ட முறையான கண்காணிப்பு நடவடிக்கைகளை நீதித்துறை மேற்கொண்டுள்ளது. இந்த திட்டம் 2018 டிசம்பர் 31-ந் தேதிக்குள் நிறைவடையும் என்று எதிர்பார்க்கப்படுகிறது.
(Visitor Counter : 159
பிரதமர் அலுவலகம்
நாளை  விஞ்ஞான் பவனில் நடைபெறும் மத்திய பொதுத்துறை நிறுவனங்களின்  மாநாட்டில் பிரதமர் உரையாற்றுகிறார்
புதுதில்லியில் உள்ள விஞ்ஞான் பவனில் 09.04.2018 அன்று நடைபெறும் மத்திய பொதுத்துறை நிறுவனங்களின்  மாநாட்டில் பிரதமர் திரு. நரேந்திர மோடி பங்கேற்பார்.
மத்திய பொதுத்துறை நிறுவனங்களின் மூத்த அதிகாரிகளும், அமைச்சகத்தின் உயர்நிலை அலுவலர்களும் இந்த மாநாட்டில் பங்கேற்பார்கள். மத்தியப் பொதுத் துறை நிறுவனங்களின் சிறந்த நடைமுறைகள் குறித்த எதிர்காலத் திட்டங்கள் இந்த மாநாட்டில் இடம் பெறும்.
பெருநிறுவன நிர்வாகம், மனிதவள நிர்வாகம், நிதிநிலைச் சீரமைப்பு, புதிய கண்டுபிடிப்பு போன்ற விஷயங்களில் கருத்து நிலை அறிக்கைகள் பிற்பகலில் பிரதமருக்கு வழங்கப்படும். இதைத் தொடர்ந்து மாநாட்டில் பிரதமர் உரையாற்றுவார்.
(Visitor Counter : 94
நித்தி ஆயோக்
கலப்பு நீர் மேலாண்மை குறியீடு குறித்த அறிக்கை வெளியீடு
ஆக்கப்பூர்வமான, ஒத்துழைப்புடன் கூடிய கூட்டாட்சி முறையை செயல்படுத்த நித்தி ஆயோக் பல்வேறு சமூகத் துறைகளில் குறியீடுகளை உருவாக்க முயற்சி மேற்கொண்டுள்ளது. 2018 பிப்ரவரி மாதம் “ஆரோக்கியமான மாநிலங்கள் முன்னேற்றமான இந்தியா” என்ற தலைப்பில் நித்தி ஆயோக் அறிக்கை வெளியிட்டுள்ளது. இது மாநிலங்கள் மற்றும் யூனியன் பிரதேசங்களில் செயல்படுத்தப்படும் பல்வேறு சுகாதார கட்டளவுகளைக் கொண்டதாகும். இதில் ஒருபடி மேலே சென்று மனித வாழ்வுக்குத் தேவையான தண்ணீரின் அவசியத்தைக் கருத்தில் கொண்டு கலப்பு நீர் மேலாண்மை குறியீடு குறித்த அறிக்கையை நித்தி ஆயோக் தயாரித்துள்ளது. மத்திய சாலைப் போக்குவரத்து நெடுஞ்சாலை கப்பல்துறை மற்றும் நீர்வளத்துறை அமைச்சர் திரு.நிதின் கட்கரி நித்தி ஆயோக் துணைத் தலைவர் டாக்டர். ராஜீவ் குமார் ஆகியோர் அறிக்கையை வெளியிட்டனர். நித்தி ஆயோக் தலைமை செயல் அதிகாரி திரு. அமிதாப் காந்த், நீர்வளத்துறை, குடிநீர் மற்றும் நலவாழ்வுத்துறை ஆகியவற்றைச் சேர்ந்த மூத்த அதிகாரிகள் கலந்து கொண்டனர்.
2016-17-ஆம் ஆண்டில் இந்தத் துறையில் குஜராத் முதலிடத்தை பிடித்துள்ளது. இதைத் தொடர்ந்து மத்தியப்பிரதேசம், ஆந்திரா, கர்நாடகா, மகாராஷ்டிரா ஆகிய மாநிலங்கள் உள்ளன.
மேலும் விவரங்களுக்கு www.pib.nic.in. என்ற வலை தளத்தைப் பார்க்கவும்.
பெண்கள் மற்றும் குழந்தை நலன் அமைச்சகம்
ஸ்ரீநகரின் புகழ்பெற்ற லால்சவுக்கிலிருந்து சிஆர்பிஎஃப் மகளிர் பைக் பயணம் 'யஷஸ்வினி'யை துணைநிலை ஆளுநர் கொடியசைத்து தொடங்கி வைத்தார்
சிஆர்பிஎஃப், பெண்கள் மற்றும் குழந்தைகள் மேம்பாட்டு அமைச்சகத்துடன் இணைந்து, சிஆர்பிஎஃப் பெண் பைக் வீரர்களின் "யஷஸ்வினி" என்னும் நாடு தழுவிய பைக் பயணத்தைத் தொடங்கினர். நாட்டின் பெண் சக்தியைக் கொண்டாடுவதற்காக நாடு தழுவிய பேரணிக்காக பெண் சிஆர்பிஎஃப் அலுவலகங்கள் குழு இன்று காலை ஸ்ரீநகரில் இருந்து புறப்பட்டது. ஸ்ரீநகர் லால்சவுக்கில் இருந்து ஜம்மு காஷ்மீர் துணைநிலை ஆளுநர் மனோஜ் சின்ஹா பேரணியை தொடங்கி வைத்தார். ஸ்ரீநகரில் இருந்து தொடங்கும் பைக் வீரர்கள் குழு 40 மாவட்டங்களைக் கடந்து, இந்தியாவின் இரும்பு மனிதர் சர்தார் வல்லபாய் படேலின் பிறந்த நாளான அக்டோபர் 31 ஆம் தேதி குஜராத்தின் ஏக்தா நகரை அடையும்.
ஜம்மு காஷ்மீர் துணைநிலை ஆளுநர் திரு மனோஜ் சின்ஹா தனது உரையில், நாட்டின் ஒருமைப்பாடு மற்றும் இறையாண்மையைப் பாதுகாக்கும் போது பல கடினமான சூழ்நிலைகளில் சிஆர்பிஎஃப் வீராங்கணைகள் காட்டிய ஈடு இணையற்ற துணிச்சல், உறுதி மற்றும் தைரியத்திற்கு வணக்கம் செலுத்தினார்.
சி.ஆர்.பி.எஃப் வீராங்கணைகளின் யஷஸ்வினி, மகளிர் பைக் பயணம் நாரி சக்தியின் வலிமையின் அடையாளமாகும். இது பெண் சக்தியின் தியாகத்தையும், அவர்களின் தன்னம்பிக்கையையும் பிரதிபலிக்கிறது, மேலும் இன்று அவர்கள் மன உறுதி, மற்றும் அர்ப்பணிப்புடன் பல்வேறு துறைகளில் பல மைல்கற்களை அடைந்து வருகின்றனர் என்று திரு சின்ஹா கூறினார்.
பைக் பயணத்தில் பங்கேற்கும் அனைத்து வீராங்கனைகளுக்கும் துணைநிலை ஆளுநர் தனது வாழ்த்துகளை தெரிவித்தார். இந்நிகழ்ச்சியை முன்னிட்டு பள்ளத்தாக்கு கியூஏடி மற்றும் சிஆர்பிஎப்பின் பைப் பேண்ட் ஆகியவற்றின் வீராங்கணைகள் அற்புதமான நிகழ்ச்சிகளை வழங்கினர்.
மொத்தம் 150 பெண் சிஆர்பிஎஃப் அதிகாரிகள், மூன்று குழுக்களாகப் பிரிக்கப்பட்டு இன்று நாடு தழுவிய பேரணியைத் தொடங்குகின்றனர். 75 ராயல் என்ஃபீல்டு  மோட்டார் சைக்கிள்களில், இந்த அணிகள் ஸ்ரீநகர், ஷில்லாங் மற்றும் கன்னியாகுமரியில் இருந்து தங்கள் பயணத்தைத் தொடங்கின. சுமார் 10,000 கி.மீ தூரம் பயணித்த பின்னர், 2023 அக்டோபர் 31 ஆம் தேதி கேவாடியா குஜராத்தில் உள்ள ஒற்றுமை சிலையில் பைக் ஓட்டிகள் அனைவரும் ஒன்று கூடுவார்கள்.
ஸ்ரீநகர் பைக் வீரர்கள் குழு 2023 அக்டோபர் 7 ஆம் தேதிக்குள் ஜம்முவை அடையும். சி.ஆர்.பி.எஃப் மற்றும் பெண்கள் மற்றும் குழந்தைகள் மேம்பாட்டு அமைச்சகத்தின் இந்த கூட்டு முயற்சிகளின் முழு பயணத்தின் போது, ஸ்ரீநகர், ஷில்லாங் மற்றும் கன்னியாகுமரியைச் சேர்ந்த மூன்று குழுக்களும் பள்ளிக் குழந்தைகள் மற்றும் கல்லூரி மாணவிகள், மகளிர் சுய உதவிக் குழுக்கள், என்.சி.சியின் கேடட்கள், சி.சி.ஐ.க்களின் குழந்தைகள், என்.ஒய்.கே.எஸ் உறுப்பினர்கள், வளரிளம் பெண்கள் மற்றும் சிறுவர்கள் போன்ற "பெண் குழந்தைகளைக் காப்போம்" இலக்கு குழுக்களுடன் கலந்துரையாடும். பல்வேறு மாவட்டங்களில் அங்கன்வாடி பணியாளர்கள். பெண்கள் மற்றும் குழந்தைகள் மேம்பாட்டு அமைச்சகத்தின் "பெண் குழந்தைகளைக் காப்போம்" திட்டத்தை மேலும் ஊக்குவிப்பதே இதன் நோக்கம்.
இந்நிகழ்ச்சியில், துணைநிலை ஆளுநரின் ஆலோசகர் ராஜீவ் ராய் பட்நாகர், சிஆர்பிஎஃப் ஜம்மு காஷ்மீர் மண்டல கூடுதல் தலைமை இயக்குநர் அஜய் குமார் யாதவ், சிஆர்பிஎப் ஐஜி. விஜய் பிதுரி, சிவில் மற்றும் போலீஸ் நிர்வாகத்தின் மூத்த அதிகாரிகள் மற்றும் ஏராளமான மக்கள் கலந்து கொண்டனர்.
பிரதமர் அலுவலகம்
முதல்வராக இருந்த திரு நரேந்திர மோடி தோலவிரா வந்தபோது
முதல்வராக இருந்த காலத்திலிருந்து, முக்கியமான தொல்பொருள் இடத்தின் மீது, பிரதமரின் தொலைநோக்கு பார்வை பற்றி தொல்பொருள் ஆய்வாளர் யதுவீர் சிங் ராவத் எழுதிய கட்டுரையை பிரதமர் அலுவலகம் பகிர்ந்து கொண்டுள்ளது.
தோலவிராவுக்கு யுனெஸ்கோவின் உலக பாரம்பரிய இடம் அந்தஸ்து சமீபத்தில் வழங்கப்பட்டது.
இது குறித்து பிரதமர் அலுவலகம் சுட்டுரையில் விடுத்துள்ள தகவலில்:
‘‘ முதல்வர் நரேந்திர மோடி தோலவிரா வந்தபோது ...
என்ற கட்டுரையில், ஒரு தொல்பொருள் ஆய்வாளர், தனது அனுபவத்தை பகிர்ந்து கொள்கிறார் மற்றும் தோலவிராவை சுற்றி எவ்வாறு சுற்றுலா மற்றும் சுற்றுச்சூழலுக்கு உகந்த உள்கட்டமைப்பு உருவாக்கப்பட்டது என்பது பற்றி எழுதுகிறார்.’’ என குறிப்பிட்டுள்ளது.
சுகாதாரம் மற்றும் குடும்ப நலத்துறை அமைச்சகம்
கொவிட்-19 பற்றிய அண்மைத் தகவல்
நாடு தழுவிய தடுப்பூசித் திட்டத்தின் கீழ் இதுவரை 64.05 கோடி கொவிட் தடுப்பூசிகள் போடப்பட்டுள்ளன.
கடந்த 24 மணி நேரத்தில் 30,941 பேர் புதிதாகப் பாதிக்கப்பட்டுள்ளனர்.
நாட்டில் ஏற்பட்டுள்ள மொத்த பாதிப்பில் தற்போது சிகிச்சை பெறுபவர்களின் விழுக்காடு 1.13%.
இந்தியாவில் கொரோனா தொற்றுக்கு சிகிச்சை பெறுவோரின் எண்ணிக்கை 3,70,640 ஆகும்.
குணமடைந்தவர்களின் விழுக்காடு 97.53%.
கடந்த 24 மணி நேரத்தில் 36,275 பேர் குணமடைந்துள்ளனர். இதுவரை மொத்தம் 3,19,59,680 பேர் குணமடைந்துள்ளனர்.
வாராந்திர தொற்று உறுதி விழுக்காடு  67 நாட்களாக 3%க்கும் குறைவாக உள்ளது.
தினசரி தொற்று உறுதி வீதம் -மாக பதிவாகியுள்ளது.
இந்தியாவில் இதுவரை மேற்கொள்ளப்பட்டுள்ள மொத்த பரிசோதனைகளின் எண்ணிக்கை 52.15 கோடியாக அதிகரித்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1750611
ரெயில்வே அமைச்சகம்
எளிமையான நடைமுறைகள் மற்றும் நீண்ட கால குத்தகை மூலம் இந்திய ரயில் நிலையங்கள் மேம்பாட்டு ஆணையத்தை இணைப்பு முகமையாகக் கொண்டு ரயில் நிலையங்களை மறுமேம்பாடு செய்வதற்கு அமைச்சரவை ஒப்புதல் அளித்துள்ளது
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை ரயில்வே நிலையங்களை மறுமேம்பாடு செய்ய ஒப்புதல் அளித்துள்ளது. பல்வேறு வர்த்தக மாதிரிகளை ஏற்று எளிமையான நடைமுறைகள் மற்றும் 99 ஆண்டு வரையிலான நீண்ட கால குத்தகை அடிப்படையில் இந்தப் பணிகள் நடைபெறும். இந்திய ரயில் நிலையங்கள் மேம்பாட்டு ஆணையமும், திட்ட மேம்பாட்டு முகமையும் இவற்றை செயல்படுத்தும். இதன் மூலம் மிகப் பெரிய நவீனமயத்திற்கும் உலகத் தரம் வாய்ந்த அடிப்படை கட்டமைப்பை உறுதி செய்வதற்கும் வழி ஏற்படும்.
ரயில் நிலையத்திற்கு உள்ளேயும், வெளியேயும் உள்ள நிலம் மற்றும் வான் பகுதியை வணிக மேம்பாட்டிற்கு பயன்படுத்தும் வகையில் நாடு முழுவதும் உள்ள பெரிய ரயில் நிலையங்கள் மறுமேம்பாடு செய்யப்படும். இந்தத் திட்டம் பயணிகளுக்கு நவீன வசதிகள் கிடைக்க உதவும். ரயில்வே துறைக்கும் கூடுதல் வருவாய் கிடைக்கும். மேலும் ரயில் நிலையங்கள் மறுமேம்பாடு செய்யப்படுவது பொருளாதாரத்தில் பலமுனை தாக்கத்தை உருவாக்கும். வேலைவாய்ப்பு அதிகரிக்கும். பொருளாதார வளர்ச்சியையும் ஏற்படுத்தும்.
ரயில் பயணிகளும், ரயில்வே தொழில்துறையும் பெருமளவு பயனடையும். சர்வதேச ரயில்வே முனையங்களுக்கு ஈடாகப் பயணிகள் வசதிகளைப் பெறுவார்கள். பெருமளவு உள்ளூர் வேலை உருவாக்கமும் எதிர்பார்க்கப்படுகிறது.
(Visitor Counter : 122
மத்திய அமைச்சரவை
வடகிழக்கு நாட்டு மருத்துவ மையத்தை வடகிழக்கு ஆயுர்வேதம் மற்றும் நாட்டு மருத்துவ ஆராய்ச்சி மையம் என்று பெயர் மாற்றி ஆணை பிறப்பிக்க மத்திய அமைச்சரவை ஒப்புதல்
பிரதமர் திரு நரேந்திர மோடி தலைமையில் நடைபெற்ற அமைச்சரவைக் கூட்டத்தில் வடகிழக்கு நாட்டு மருத்துவ மையத்தை வடகிழக்கு ஆயுர்வேதம் மற்றும் நாட்டு மருத்துவ ஆராய்ச்சி மையம் என்று பெயர் மாற்றி ஆணை பிறப்பிக்க அனுமதி அளிக்கப்பட்டது.
அருணாச்சலப் பிரதேசத்தின் பசிகாட்டில் உள்ள ஆயுர்வேதம் மற்றும் நாட்டு மருத்துவ மையத்தில் தரமான கல்வி மற்றும் ஆராய்ச்சியை வழங்குவதற்காக, வடகிழக்கு நாட்டு மருத்துவ மையத்தை வடகிழக்கு ஆயுர்வேதம் மற்றும் நாட்டு மருத்துவ ஆராய்ச்சி மையம் என்று பெயர் மாற்ற முன்மொழியப்பட்டது. இந்த மாற்றங்கள் குறிப்பாணைகள் மற்றும் விதிகளிலும் மேற்கொள்ளப்படும்.
நாட்டு மருந்து மையத்துடன் ஆயுர்வேதமும் இணைக்கப்படுவதால் வடகிழக்குப் பகுதிகளில் உள்ள மக்கள் நாட்டு மருந்து மற்றும் ஆராய்ச்சியில் தரமான கல்வியறிவு மற்றும் ஆராய்ச்சியில் ஈடுபடுவதற்கு மிகவும் பயனளிக்கும். இந்தியாவில் ஆயுர்வேதம் மற்றும் நாட்டு மருந்து பயிலும் மாணவர்கள் மட்டுமல்லாமல் அண்டை நாடுகளான திபெத், பூட்டான், மங்கோலியா, நேபாளம், சீனா மற்றும் இதர மத்திய ஆசிய நாடுகளின் மாணவர்களுக்கும் இந்த மையம் பல்வேறு வாய்ப்புகளை அளிக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1735371
PIB Headquarters
அஞ்சல் குறை தீர்ப்பு நாள்
அஞ்சல் துறையின் வடகோட்ட முதுநிலை கண்காணிப்பாளரால் 20.06.2018  அன்று நண்பகல் 12.00 மணிக்கு அஞ்சல் குறை தீர்க்கும் நாள் புது எண்: 5, பழைய எண்: 3, நான்காவது மாடி, எத்திராஜ் சாலை, எழும்பூர், சென்னை / 600 008-ல் உள்ள அவரது அலுவலகத்தில் நடத்தப்பட உள்ளது. சென்னை வட கோட்டத்திற்கு உட்பட்ட அஞ்சல் துறை சேவை சம்மந்தமான தங்களது குறைகளைக் கடிதம் வாயிலாக 18.06.2018-க்குள் இவ்வலுவலகத்துக்கு வந்து சேரும் வண்ணம் அனுப்புமாறு இங்ஙனம் கேட்டுக் கொள்ளப்படுகிறது.
பாதுகாப்பு அமைச்சகம்
செயற்கை நுண்ணறிவு மூலம் இயங்கும் குறைதீர்ப்பு மேலாண்மை பயன்பாடு: பாதுகாப்பு அமைச்சர் தொடங்கி வைத்தார்
செயற்கை நுண்ணறிவு மூலம் இயங்கும் குறைதீர்ப்பு மேலாண்மை பயன்பாட்டை பாதுகாப்புத்துறை அமைச்சர் திரு ராஜ்நாத் சிங் புதுதில்லியில் இன்று தொடங்கி வைத்தார். இதை பாதுகாப்புத்துறை அமைச்சகம், கான்பூர் ஐஐடி உதவியுடன் தொடங்கியுள்ளது. இந்நிகழ்ச்சியில் மத்தியப் பணியாளர் மற்றும் ஓய்வூதியத்துறை இணையமைச்சர்  டாக்டர் ஜித்தேந்திர சிங் கலந்து கொண்டார்.
இந்நிகழ்ச்சியில் பேசிய பாதுகாப்புத்துறை அமைச்சர், இந்த பயன்பாடு, சிறந்த நிர்வாகத்தின் தயாரிப்பு எனவும், இது அரசு மற்றும் கல்வியாளர்கள் இடையேயான இணைதிறனை பிரதிபலிக்கிறது எனவும் கூறினார். இந்த நடவடிக்கை, மக்களை மையமாக கொண்ட அரசின் மற்றொரு சீர்திருத்தம் எனவும், இது மக்களுக்கு மிகப் பெரிய அளவில் அதிகாரம் அளிப்பதை நோக்கமாக கொண்டுள்ளது எனவும் அவர் கூறினார்.
செயற்கை நுண்ணறிவு மூலம் செயல்படும் இந்த பயன்பாடு குறித்து பாதுகாப்புத்துறை அமைச்சரிடம் விளக்கம் அளிக்கப்பட்டது. இது மக்களின் புகார்களை தானாக கையாண்டு ஆராயும். மனித தலையீடுகளையும், நேரத்தையும் குறைக்கும். குறைகளை தீர்ப்பதில் வெளிப்படைத்தன்மையை கொண்டு வரும்.
பாதுகாப்புத்துறை செயலாளர் டாக்டர் அஜய் குமார், கூடுதல் செயலாளர்கள் திரு வி.சீனிவாஸ், திருமதி நிவேதிதா சுக்லா வர்மா, கான்பூர் ஐஐடி இயக்குனர் போராசிரியர் அபய் கரந்திகர் மற்றும் பாதுகாப்பு அமைச்சகத்தின் மூத்த அதிகாரிகள் இந்நிகழ்ச்சியில் பங்கேற்றனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1735885
மனித வள மேம்பாட்டு அமைச்சகம்
ராஜதந்திர மாநாட்டில் பேசிய திரு தர்மேந்திர பிரதான், கல்வியை சர்வதேசமயமாக்குவது குறித்த அரசின் பார்வையை கோடிட்டுக் காட்டினார்
சண்டிகர் பல்கலைக்கழகம் ஏற்பாடு செய்த ராஜதந்திர மாநாட்டில் மத்திய கல்வி, திறன் மேம்பாடு மற்றும் தொழில்முனைதல் அமைச்சர் திரு தர்மேந்திர பிரதான் இன்று பங்கேற்றார்.
கூட்டத்தில் உரையாற்றிய திரு பிரதான், உலகின் அறிவு மையமாக திகழ்வதில் இந்தியாவின் வலிமை மற்றும் கொவிட்டுக்குப் பிந்தைய புதிய உலகில் இந்தியாவின் இடத்தை வடிவமைப்பதில் கல்வியின் பங்கு பற்றி பேசினார்.
இந்திய கல்வி முறை குறித்த லட்சியத்தை எடுத்துரைத்த அமைச்சர்,
தேசிய கல்விக் கொள்கை 2020-ன் மூலம் கொள்கை வடிவமைப்பை செயல்படுத்துதல், தரமான கல்வி நிறுவனங்கள், பல்முனை கலாச்சாரத்துடன் கூடிய சமூக உள்ளடக்கல் உள்ளிட்டவையும், புதுமை, தொழில்முனைவு மற்றும் சர்வதேசமயமாக்கல் ஆகியவற்றின் மீதான கவனமும் இந்தியாவின் கல்வி முறையை புதிய உயரத்திற்கு கொண்டு செல்லும் என்று கூறினார்.
‘வசுதைவக் குடும்பகம்’ எனுன் இந்தியாவின் பழங்கால நம்பிக்கையைப் பற்றி குறிப்பிட்ட அவர், உலகளாவிய குடிமக்களை தயார்படுத்துவதற்கும், பொதுவான உலகளாவிய சவால்களை எதிர்கொள்வதற்கும் பொதுவான இலக்குகளை அடைவதற்கும் பொதுவான புரிதலுடன் இணைந்து பணியாற்றுவதற்கும் அழைப்பு விடுத்தார்.
மாநாட்டில் 120-க்கும் மேற்பட்ட நாடுகள் கலந்து கொண்டது குறித்து மகிழ்ச்சி அடைவதாக திரு பிரதான் குறிப்பிட்டார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleaseIframePage.aspx?PRID=1771168&RegID=3&LID=1
-----
(Visitor Counter : 121